PERUSTELUT

1. EHDOTUKSEN TAUSTA

Yhteenveto Venäjän federaation WTO-jäsenyyttä koskevista ehdoista

I JOHDANTO

Maailman kauppajärjestön (WTO) jäsenten ja Venäjän federaation väliset neuvottelut Venäjän federaation järjestöön liittymistä koskevista ehdoista ovat loppuvaiheessaan. Tätä edelsivät 18 vuotta kestäneet neuvottelut, jotka aloitettiin Venäjän federaation jätettyä WTO:n jäsenyyshakemuksen vuonna 1993. Ennen kuin EU voi virallisesti tukea Venäjän federaation WTO-jäsenyyttä, on nyt annettava neuvoston päätös, jolla hyväksytään Venäjän federaation WTO:hon liittymisen ehdot.

Seuraavassa esitetään lyhyt kuvaus liittymisehdoista.

II LYHYT KUVAUS VENÄJÄN FEDERAATION WTO-JÄSENYYTTÄ KOSKEVISTA EHDOISTA ALOITTAIN

Tuontitariffit

Venäjän federaation yleinen keskimääräinen lopullinen sidottu tulli on 7,6 prosenttia.

Teollisuustuotteiden osalta keskimääräinen lopullinen sidottu tulli on 7,9 prosenttia, mutta se vaihtelee eri aloilla: tullittomuus informaatioteknologiasopimuksen (ITA) soveltamisalaan kuuluville tuotteille, alhaiset keskimääräiset tullit lääkkeille ja lääkinnällisille laitteille (4,3 prosenttia), maatalousvälineille (4,6 prosenttia), jalkineille (5 prosenttia), kemikaaleille ja rakennusvälineille (5,2 prosenttia) sekä korkeat keskimääräiset tullit lasille (11,1 prosenttia) ja keramiikalle (12,2 prosenttia).

Vuotta 2010 koskevat kauppatilastot osoittavat, että kolme keskeistä teollisuusalaa ovat kemikaali-, kone- ja moottoriajoneuvoala, jotka muodostivat yli 60 prosenttia EU:n kokonaisviennistä Venäjälle. Näillä aloilla keskimääräinen lopullinen sidottu tulli vaihtelee seuraavasti: kemikaalit 5,3 prosenttia, koneet ja laitteet 6,5 prosenttia ja ajoneuvot ja niiden osat 9,2 prosenttia.

Maataloustuotteiden arvioitu keskimääräinen lopullinen sidottu tulli on 11,5 prosenttia, ja suurimmat keskimääräiset tullit ovat riisille (20 prosenttia), maitotaloustuotteille (14,6 prosenttia) ja kasviöljyille (11,4 prosenttia).

Venäjän federaation tavaraluetteloon sisältyvistä 11 327 tariffinimikkeestä 6 992:n tullia ei muuteta lopullisen sidotun tullin tasolle liittymisajankohtaan mennessä, joten niihin sovelletaan täytäntöönpanoaikaa. Siitä päivästä alkaen, jona Venäjän federaatio liittyy WTO:hon, pisimpiä täytäntöönpanoaikoja sovelletaan moottoriajoneuvoihin (7 vuotta) sekä tiettyihin kemikaaleihin ja huonekaluihin (6 vuotta).

Nämä tullien keskimääräiset sidotut tasot ovat erittäin kohtuullisia, erityisesti verrattuna muiden BRIC-maiden nykyisiin keskimääräisiin sidottuihin tai jopa sovellettaviin tulleihin. Esimerkiksi teollisuustuotteiden keskimääräinen lopullinen sidottu tulli on Kiinan osalta 10 prosenttia (keskimääräinen sovellettava tulli 8,7 prosenttia), Brasilian osalta 31,4 prosenttia (keskimääräinen sovellettava tulli 14,1 prosenttia) ja Intian osalta 48,5 prosenttia (keskimääräinen sovellettava tulli 10,1 prosenttia). Maatalouden osalta Kiinan arvioitu keskimääräinen sidottu tulli on 15,6 prosenttia ja Intian 31,8 prosenttia.

Vientitariffit

Venäjän federaation tavaraluettelo sisältää sitovia vientitariffimyönnytyksiä ja -sitoumuksia, jotka koskevat laajaa tuotevalikoimaa, pääasiassa raaka-aineita, joihin kuuluvat muun muassa kalat ja äyriäiset, siemenet, mineraali- ja kemiantuotteet, öljy- ja kaasutuotteet, metallimalmit ja -romu, muovi, vuodat ja nahat, puu, massa, paperi sekä jalo- ja puolijalokivet.

Palvelut

Venäjän federaation luettelo erityisistä palvelusitoumuksista on erittäin tyydyttävä ja antaa eurooppalaisille palveluntarjoajille merkittäviä markkinamahdollisuuksia. Venäjä antaa markkinoille pääsyä ja kansallista kohtelua koskevia sitoumuksia useilla palvelualoilla, joihin kuuluvat asiantuntija-, tietokone- ja muut liike-elämän palvelut, rakentaminen, posti- ja kuriiripalvelut, televiestintä, uutistoimistopalvelut, liikenne-, jakelu-, ympäristö- ja rahoituspalvelut (vakuutus-, pankki- ja arvopaperipalvelut) sekä matkailu ja siihen liittyvät palvelut. Lisäksi Venäjä antoi sitoumuksen, joka koski palveluja tarjoavien luonnollisten henkilöiden siirtoja yrityksen sisällä sekä liikematkalaisia, myös kaupallisen läsnäolon alulle panevia liikematkalaisia.

Pöytäkirjaan sisältyvät sitoumukset

Jäsenyysvalmistelujen lopullisessa monenkeskisessä vaiheessa WTO:n jäsenet pyrkivät yhdessä varmistamaan, että kaupankäyntiin liittyvät Venäjän federaation sekä Venäjän federaation, Kazakstanin tasavallan ja Valko-Venäjän tasavallan välisen tulliliiton, jäljempänä ’tulliliitto’, siltä osin kuin Venäjä oli siirtänyt kansallisen sääntelyvaltansa tulliliitolle, lait, määräykset, hallinnolliset menettelyt ja instituutiot ovat periaatteessa yhdenmukaisia WTO:n sääntöjen ja sopimusten kanssa sisällyttämällä tätä koskevat sitoumukset liittymisestä tehtyyn pöytäkirjaan ja työryhmän raporttiin. Seuraavat kohdat ovat erityisen merkittäviä EU:n kannalta:

Kaupankäyntioikeudet

Venäjä sitoutui soveltamaan kaikkia lakeja, määräyksiä ja muita tavaroiden tuontiin tai vientiin vaikuttavia toimenpiteitä WTO-sopimuksen asiaankuuluvien määräysten mukaisesti, myös tuontilisensoinnin menettelytavoista tehdyn sopimuksen ja asiaankuuluvien GATT-sopimuksen määräysten mukaisesti. Erityisesti alkoholijuomien, lääkkeiden ja salaustekniikkaa sisältävien tuotteiden tuonnin sääntelyn osalta Venäjä lupautui olemaan vaatimatta tuonti- tai toimilupia tulli-ilmoitusmenettelyä varten. Lisäksi poistetaan kaikki luvat sekä ennakkolupa- ja toimilupavaatimukset, jotka eivät ole perusteltuja WTO-sopimuksen määräysten nojalla, eikä niitä sovelleta siitä päivästä alkaen, jona Venäjä liittyy WTO:hon.

Hinnoitteluperiaatteet

Venäjä sitoutui soveltamaan tuotteita ja palveluja koskevaa mahdollista nykyistä tai tulevaa hintavalvontaa yhdenmukaisesti WTO-sopimuksen kanssa ja vahvisti, ettei hintavalvontatoimenpiteitä käytetä siten, että tarkoituksena on suojata tavaroiden kotimaista tuotantoa tai heikentää Venäjän palvelusitoumusten täytäntöönpanoa. Venäjä sitoutui myöntämään kaikkien rautatieliikennemaksujen soveltamisen osalta viimeistään 1. heinäkuuta 2013 tuonti- ja vientikohtelun, joka ei ole epäedullisempi kuin kotimaan kohteiden välillä kuljetetuille samanlaisille, suoraan kilpaileville ja korvaaville tuotteille myönnetty kohtelu. Maakaasun osalta Venäjä lupautui varmistamaan, että maakaasun tuottajat ja jakelijat toimivat Venäjän federaatiossa tavanomaisten kaupallisten näkökohtien perusteella ja perivät teollisille käyttäjille tekemistään toimituksista aiheutuneet kustannukset, myös investointi- ja kuljetuskustannukset, sekä pystyvät tuottamaan voittoa.

Tullimenettelyt ja -maksut

Tullausarvon määrittämisessä Venäjä sitoutui soveltamaan lakejaan, määräyksiään ja käytäntöjään WTO-sääntöjen mukaisesti. Venäjä ei etenkään aio käyttää minkäänlaisia vähimmäisarvoja, kuten viitehintoja, eikä kiinteää arviotaulukkoa tavaroiden tullausarvon määrittämiseen. Venäjä toimitti tyhjentävän luettelon toimenpiteistä, jotka koskivat erityisten tullitarkastuspisteiden nimeämistä tiettyjen tavaroiden ilmoittamista, tuontia tai vientiä varten, ja sitoutui poistamaan nämä toimenpiteet liittymispäivästä alkaen, mikäli ne ovat WTO-sopimuksen vastaisia. Venäjä sitoutui varmistamaan, etteivät tullimaksut, tulliselvitysmaksut mukaan luettuina, ylitä suoritetuista palveluista aiheutuneita kustannuksia. Lisäksi Venäjä soveltaa kauttakulkumenettelyjen osalta kaikkia lakejaan, määräyksiään ja muita tavaroiden (myös energian) kauttakuljetusta koskevia toimenpiteitä, kuten toimenpiteitä, jotka koskevat tavaroiden kauttakuljetukseen maanteitse, rautateitse ja ilmateitse liittyviä maksuja sekä mitä tahansa muita kauttakuljetuksen yhteydessä perittäviä maksuja ja tullimaksuja, WTO-sopimuksen mukaisesti.

Kaupan tekniset esteet

Venäjä sitoutui varmistamaan, että kaikki Venäjän federaation alueella sovellettavat tekniset määräykset, standardit ja vaatimustenmukaisuuden arviointimenettelyt ovat kaupan teknisiä esteitä koskevan WTO-sopimuksen periaatteiden, myös avoimuus-, syrjimättömyys- ja kansallisen kohtelun periaatteen mukaisia. Kaikkien Venäjällä sovellettavien kaupan teknisiä esteitä koskevien toimenpiteiden, mukaan lukien Euraasian talousyhteisön ja tulliliiton toimivaltaisten elinten hyväksymät toimenpiteet, on oltava WTO-sopimuksen mukaisia.

Terveys- ja kasvinsuojelutoimenpiteet

Venäjä sitoutui kehittämään ja soveltamaan kaikkia terveys- ja kasvinsuojelutoimia WTO-sopimuksen mukaisesti päivästä, jona se liittyy WTO:hon. Terveys- ja kasvinsuojelutoimenpiteitä on sovellettava ainoastaan siinä määrin, kuin se on tarpeen ihmisten, eläinten tai kasvien terveyden tai elämän suojelemiseksi. Toimenpiteiden on perustuttava tieteellisiin periaatteisiin ja riskinarviointiin sekä mahdollisiin kansainvälisiin standardeihin, ohjeisiin ja suosituksiin, niillä ei saa rajoittaa kauppaa enemmän kuin on tarpeen Venäjän federaatiossa sovellettavan suojan tason saavuttamiseksi ja niiden yhteydessä on noudatettava vastaavuusperiaatetta.

Teollis- ja tekijänoikeuksien kauppaan liittyvät näkökohdat (TRIPS)

Venäjä sitoutui soveltamaan ilman siirtymäaikaa WTO:n TRIPS-sopimuksen määräyksiä ja noudattamisen valvontaa koskevia määräyksiä täysimääräisesti päivästä, jona se liittyy WTO:hon.

III SUOSITUS

Toimittaessaan Venäjän federaation WTO:hon liittymistä koskevat ehdot neuvostolle hyväksyttäviksi komissio katsoo, että ehtoihin sisältyy tasapainoinen ja samalla kunnianhimoinen markkinoiden avaamiseen ja sääntelyyn liittyvien sitoumusten kokonaisuus, joka hyödyttää merkittävästi EU:ta sekä Venäjän federaatiota ja sen kauppakumppaneita WTO:ssa.

2011/0320 (NLE)

Ehdotus

NEUVOSTON PÄÄTÖS

Maailman kauppajärjestön asiaankuuluvissa elimissä Euroopan unionin puolesta vahvistettavasta kannasta Venäjän federaation liittymisestä Maailman kauppajärjestöön

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen ja erityisesti sen 91 artiklan, 100 artiklan 2 kohdan ja 207 artiklan 4 kohdan ensimmäisen alakohdan yhdessä 218 artiklan 9 kohdan kanssa,

ottaa huomioon Euroopan komission ehdotuksen

sekä katsoo seuraavaa:

(1) Venäjän federaation hallitus esitti kesäkuussa 1993 Maailman kauppajärjestön (WTO) perustamisesta tehdyn sopimuksen XII artiklan mukaisesti kyseiseen sopimukseen liittymistä koskevan hakemuksen.

(2) Venäjän federaation liittymistä käsittelevä työryhmä perustettiin 16–17 päivänä kesäkuuta 1993, jotta voitaisiin sopia liittymisehdoista, jotka sekä Venäjän federaatio että WTO:n jäsenet voisivat hyväksyä.

(3) Komissio on neuvotellut unionin puolesta kattavan kokonaisuuden Venäjän federaation tekemiä, markkinoiden avaamiseen ja muuhun sääntelyyn liittyviä sitoumuksia, jotka ovat unionin pyyntöjen ja tavoitteiden sekä Venäjän federaation kehitystason mukaisia.

(4) Mainitut sitoumukset on nyt sisällytetty Venäjän federaation liittymisestä WTO:hon tehtyyn pöytäkirjaan.

(5) Liittymisellä WTO:hon odotetaan olevan myönteinen ja kestävä vaikutus Venäjän federaation talousuudistukseen ja kestävään kehitykseen.

(6) Tämän vuoksi liittymisestä tehty pöytäkirja olisi hyväksyttävä.

(7) WTO:n perustamissopimuksen XII artiklassa määrätään, että liittymisehdoista sovitaan liittyvän jäsenen ja WTO:n kesken ja että WTO:n ministerikokous hyväksyy liittymisehdot WTO:n puolesta. WTO:n perustamissopimuksen IV artiklan 2 kohdassa määrätään, että ministerikokouksen istuntojen välisenä aikana yleisneuvosto huolehtii sen tehtävistä.

(8) Sen vuoksi on tarpeen vahvistaa unionin puolesta WTO:n asiaankuuluvissa elimissä, eli joko WTO:n ministerikokouksessa tai yleisneuvostossa, esitettävä kanta,

ON HYVÄKSYNYT TÄMÄN PÄÄTÖKSEN:

Ainoa artikla

1. WTO:n asiaankuuluvissa elimissä Euroopan unionin puolesta vahvistettavana kantana on, että Venäjän federaation liittyminen WTO:hon hyväksytään.

2. Tämä päätös tulee voimaan päivänä, jona se hyväksytään.

Tehty […].

Neuvoston puolesta

Puheenjohtaja